◀上一卷 道德真经四子古道集解卷之二 下一卷▶
此章"通玄经"言:末世天子公侯而志骄,用心奢广,不可长久,骄奢亡国也."南华经"曰:古圣毁志之勃.富贵骄奢二者,勃志也.不动胸中则正,正则虚静无为而无不为也.
揣而锐之,
不可长保.
"通玄经"曰:古者圣王处大满而不溢,故能长久.末世满溢者亡.
莫之能守.
"通玄经"曰:处大不溢,盈而不亏,所以长守富也.末世不能守之,失天下也.
富贵而骄,
"通玄经"曰:生而贵者骄,生而富者奢,末世富贵骄奢者亡.
自遗其咎.
"通玄经"曰:富贵不以明自镒而能无为,非而不亡者寡矣.
"通玄经"曰:主骄则恣,恣则极物,而不亡者未之有也.故功遂身退,天道然也.
此章"南华经·天道篇"言:夫虚静柔弱平易无为纯粹素朴此六者,道之形体也.天地之平而道德之至,故帝王圣人休虑息心焉.休则虚静无为而天下治,无不为也.是故太古神人真人至人圣人道人德人,体之以虚静柔弱平易无为纯粹素朴,不与物杂,至德天地之道,故谓之神圣.至真之人无为守天下,故能长久也.
载营魄抱一,
"通玄经"曰:太古神人体道虚静,曰虚无者,道之舍也.虚者,中无载也,嗜欲不载,虚之至也.机械智巧不载于心君,通于一而万事毕."南华经"曰:神人者,上神乘光,与形灭亡,此之谓神人.
能无离乎?
"南华经"曰:古之人内直善道无为,其一者与天为徒.今之人外曲礼敬有为,不一者与人为徒.
专气致柔,
"通玄经"曰:太古圣人体道守柔弱曰柔者,道之刚也.弱者,道之强也.柔弱者,道之用也.积柔成刚,积弱成强,不积而成,未之有也."南华经"曰:圣治者,官施而不失其宜,拔举而不失其能,毕见其情事而行其所为,行言自为而天下化.手挠顾指,四方之民莫不俱至,此之谓圣治.
能如婴儿乎?
"南华经"曰:古之人外化而内不化,无为守其内而不为其外.今之人内化而外不化,有为为其外而不守其内.
涤除玄览,
"通玄经"曰:太古至人体道守平易,曰平者,心无累也.无所好憎,平之至也.平易者,道之素也.平易恬淡,此天地之平也."南华经"曰:至人者用心若钟,不将不迎,应物而不藏,故能胜物而不伤,此之谓至人.
能无疵乎?
"南华经"曰:古之人无为治其内,而不有为治其外.今之人有为治其外,而不无为治其内.
爱民治国,
"通玄经"曰:太古道人体道守无为●●,曰无为者,守静也.守静能为天下王.清静者,道之鉴也.一而不变,静之至也.所谓无为者,非谓其引之不来,推之不去,迫而不应,感而不动,坚滞而不流,卷握而不散,谓其私好不害于公道邪?欲不伤于正德,故常虚而无为,见素抱朴,不与物维,谓之曰无为.
能无为乎?
"通玄经"曰:古之人味道不舍也,今之人舍道不味也.释道而任学者危,弃德而用才者困.
天门开阖,
"通玄经"曰:太古真人体道守纯粹,曰纯粹者,道之干也.不与物杂,粹之至也.静而与阴同闭,动而与阳同开,能至于无淫乐,即无不乐也.无不乐即至乐极矣,此真人游纯粹之道也."南华经"曰:古者真人其寝不梦,其觉无忧,其神纯粹,其魂不罢,虚无恬淡,乃合天德.纯粹而不杂,此养神之道也.纯粹之道,唯神是守,故素也者谓其无所与杂也,纯也者谓其不亏其神也,能体纯素谓之真人.
能无雌乎?
"通玄经"曰:今上观真人之伦,深原道德之意;下考世俗之行,乃足以羞也耻,浇薄不淳.
明白四达,
"通玄经"曰:太古德人体道守素朴,曰不忧不乐,德之至也.孔子问道,老子曰:正汝形,一汝视,天和将至;摄汝智,正汝度,神将来舍.德将为汝容,道将为汝居.瞳子若新生之犊而无求,其故形若枯木,心若死灰.真其实知而不以曲,故自持恢恢,无心可谋,明白四达,能无知乎?"南华经"曰:德人者,居无思,行无虑,不藏是非美恶,四海之内共利之之为悦,共给之之为安,怊乎若婴儿之失其母也,傥乎若行而失其道也,财用有余而不知其所自来,饮食取足而不知其所从,此谓德人之容.
能无知乎?
"通玄经"曰:上古之人明白入素,无为复朴,大正不险,故民易道,至忠复朴,民无伪匿.今后世之人以聪明为治者,劳心而不明;以智虑为治者,苦心而无功.
生之畜之,
"通玄经"曰:此六守者,先王所以无为守天下,故能为.大道生畜无为之君,是谓玄德.
"通玄经"曰:太古圣人执玄德于心而化驰若神,不发号令,移风易俗,其惟心行神化无为也.孰知不言之教,不道之道,芒乎大哉?后世若有能知,此之谓天府无为之道也.
此章"南华经·马蹄篇"言:吾意古之善治天下者,规矩不然.古者彼民有常性,织而衣,耕而食,是谓同德.一而不党,命曰天放,人民淳朴无工巧焉.后世陶者曰:我善治埴,圆者中规,方者中矩.匠人曰:我善治木,曲者中钩,直者应绳.夫埴木之性,岂欲中规矩钩绳哉,然且世世称之曰而陶匠善治埴木,生其巧伪,此亦后世治天下者,教土木之工,巧伪之过也.古者白玉不毁,孰为珪璋.纯朴不残,孰为牺樽.故残朴以为器,后世工匠巧作之过也."洞灵经"曰:古者至治之代,舆服纯素则人不胜羡,嗜欲希微而服役乐业矣,治国之宗也.后世衰末之代,舆服文巧则流俗炎慕,人不忠洁而耻朴贵华矣.夫耻朴贵华之谓浮浮者,乱国之梯也.故后世五帝创作车室三器,耻朴贵华矣.
三十辐共一毂,
"通玄经"曰:上古为国之道工无淫巧,其车素而不雕,三十辐共一毂.
当其无,有车之用;
埏埴以为器,
"通玄经"曰:古者为国之道工无淫巧,其器素而不饰.
当其无,有器之用;
"通玄经"曰:后世工为奇巧,器用遂于刻镂,历岁不成,无益于费.
"通玄经"曰:后世处一主之势,竭百姓之力以奉耳目之欲,志专于宫室台榭沟池苑囿."洞灵经"曰:时事不袭夺之以土功,是谓大凶."冲虚经"曰:齐鲁多机巧,有善土木者.
故有之以为利,
"通玄经"曰:今器有形者,逐事也.逐事者,成器也.故有功以为利,利器丧道也.
无之以为用.
"通玄经"曰:古道无形者,作始也.作始者,朴也.故无名以为用,用朴不器也.
此章"南华经"言:古者至乐活身,唯无为几存,末世人也孰能得无为哉.夫天下之所尊者,富贵寿善也,所乐者,身安厚味,美服好色音声也.所下者,贫贱夫恶也.所苦者,身不得安逸,口不得厚味,形不得美服,目不得好色,耳不得音声.若不得者则大忧,以惧其于形也,伤身损性,亦愚痴哉.且夫失性有五,一曰五色乱目,使目不明;二曰五声乱耳,使耳不聪;三曰五臭薰鼻,困惾中颡;四曰五味浊口,使口厉爽;五曰取舍乱心,使性飞扬.羽旄之容,色之末也;钟鼓之音,乐之末也;口彻为甘,味之末也.此五末者,皆生民损命之大害也.此戒末世王者好声色禽荒失天下也.
五色令人目盲,
五音令人耳聋,
"通玄经"曰:二曰五声乱耳,使耳不聪."南华经"曰:耳营钟鼓管籥之声,以惑其意,遗忘其业,可谓乱矣.
五味令人口爽,
"通玄经"曰:三曰五味乱口,使口生疮."南华经"曰:五臭薰鼻,困惾中颡.五味浊口,使口厉爽.口兼于刍豢醪醴之味,以惑其意,遗忘其业,可谓乱矣.
驰骋田猎令人心发狂,
"通玄经"曰:四曰取舍乱心,使性飞扬.驰骋田猎,以夺民时,以罢民力.衰世之主刳胎焚郊,覆巢毁卵,焚林而畎,竭泽而鱼,凤凰不翔,麒麟不游."冲虚经"曰:邯郸之民以正月之旦献鸠于简子,简子大悦,厚赏之,客问其故.简子曰:正旦放生示有恩也.客曰:民知君欲放生,故竞而捕之,死者众矣.君如欲生之,不如禁民勿捕.捕而放之,恩过不相补矣.
难得之货令人行妨.
"通玄经"曰:末世求货者争难而为,宝珠玉贵而天下争.衰世之主凿山石,挈金玉,剔蛔蜄,消铜铁,万物不滋.
"冲虚经"曰:今天下之人皆迷于声色臭味,是非孰能正之."通玄经"曰:为正之本,在去声色.君子行正气,小人行邪气.内便于性,外合于义,循理而动,不系于物者,正气也.推于滋味,淫于声色,不顾后患者,邪气也.
"通玄经"曰:目好色,耳好声,鼻好香,口好味,合而悦之,不离利害嗜欲也.耳目口鼻不知所欲,皆心为之制,各得其所,由此观之,欲不可胜亦明矣.
"通玄经"曰:目悦五色,口惟滋味,耳淫五声,鼻香五臭,七窍交争,以害一性,日引邪欲,竭其天和,身且不能治,奈治天下何.
故去彼取此.
"通玄经"曰:故去彼取此,天殃不起.得于此者忘于彼,则咎去福来.
此章"南华经"言:古圣去志之勃.名利荣显二者,勃志也.不动胸中则正,正则虚静无为也.唐以天下让许由,许由不受,又让于子州支父,子州支父曰:以我为天子,犹之可也.虽然,我适有幽忧之病,方且治之,未暇治天下也.夫天下至重也,而不以害其生,又况他物乎?唯无以天下为者,可以寄托天下也.舜以天下让,善卷曰:余立于宇宙之中,冬日衣皮毛,夏日衣葛烯,春耕种形,足以劳动;秋收敛身,足以休食.日出而作,日入而息,逍遥于天地之间,而心意自得,吾何以天下为哉?悲夫子之不知余也.遂不受,于是去而入深山,莫知其处.况乎战国乱世之君,争名竞利,亡身灭国者,荣贵患身也.可以让王寄托天下,尊生贵身,故能长久.
"冲虚经"曰:名者,宾也.身者,实也.名者实之宾,而悠悠者趋名而已.有名则尊荣,名亡则卑辱.尊荣则逸乐,顺性者也,卑辱则忧苦,犯性者也.
贵大患若身.
"冲虚经"曰:夫守名而累身,将恤危亡之不杀,岂徒逸乐忧苦之问哉.
何谓宠辱若惊?
"南华经"曰:荣辱立,然后睹所病,敢不慎乎.
何谓贵大患若身?
"通玄经"曰:今之春秋以为大患者,利害祸福不可不察也.
吾所以有大患者,
为吾有身,
"通玄经"曰:愚者惑于小利而忘其大患.
吾有何患.
故贵以身为天下,
"通玄经·上仁篇"曰:古之能尊生者,虽富贵不以名伤身,虽贫贱不以利累形.今受先祖之遣爵,必重生之所由来远矣,而轻失之,岂不惑于名利哉?贵以身治天下,可以寄天下;爱以身治天下,所以托天下矣.
若可寄天下;
"南华经"曰:大王亶父居邠,狄人攻之,事之以皮帛犬马珠玉,皆不受,狄人之所求土地也.大王亶父曰:与人之兄居而杀其弟,与人之父居而杀其子,吾不忍也.子皆勉居矣,为吾臣与为人臣奚为异?且吾闻之:不以所用养害所养.因杖策而去之,民相连而从之,遂成国于岐山之下.夫大王亶父,可谓能尊生矣.
爱以身为天下,
"南华经"曰:古之能尊生者,虽富贵不以养伤身,虽贫贱不以利累形.今世之人居高官尊爵者,皆重失之,见利轻亡其身,岂不惑哉.故贵以身于为天下,则可以托天下;爱以身于为天下,则可以寄天下.
若可托天下.
"南华经"曰:越人三世杀其君,王子搜患之,逃于丹穴.而越国无君,求王子搜不得,从之丹穴,王子搜不肯出,越人薰之以艾,乘以玉舆.王子搜援绥登车,仰天而呼曰:君乎君乎,独不可以舍我乎?王子搜非恶为君,恶为君之息也.若王子搜者,可谓不以国伤生矣,此固越人所欲得为君也.
此章"冲虚经·天瑞篇"言:昔者圣人因阴阳虚无之道,以统天地之有形.夫有形天地者,生于阴阳无形之道,则天地有形从道阴阳无形而生,故有太易,有太初,有太始,有太素.故太易者神之始也,太初者气之始也,太始者形之始也,太素者质之始也.天地气形质具而相离,故曰混沌.混沌者,言天地相混沌而相离也.视之不见,听之不闻,循之不得,故曰大道.道无形坍,谓之自然.若能太古造化,天地之始,阴阳混沌,是谓太极.大道之纲纪为八十一章之首焉.
视之不见名曰夷,
"冲虚经"曰:太初者,气之始也,视之不见."通玄经"曰:太初有名,视之不见其色,是谓虚无之气.实出于虚,无色而使天地色焉.
听之不闻名曰希,
"冲虚经"曰:太易者,神之始也,又曰太极,听之不闻."通玄经"曰:太极有名,听之不闻其声,是谓阴阳至神.有生于无,无声而使天地声焉.
搏之不得名曰微.
"冲虚经"曰:太始者,精之始也,搏之不得."通玄经"曰:太始有名,搏之不得其形,是谓微妙之状.形生于微,无形而使天地形焉.
此三者,不可致诘,
"通玄经"曰:大道阴阳,静而无体无色无声,所以论道不可言也.道无问,问无应."南华经"曰:道无问,问无应,不可言也.心困焉不能知,口辟焉不能议.
故混而为一.
其上不皦,其下不昧.
"南华经"曰:夫道无形,在太极之先而道不为高,在六极之下而道不为深.
绳绳不可名,
"通玄经"曰:道至大者无形状,朴至大者无度量.
复归于无物,是谓无状之状,
无物之象,是谓恍惚.
"南华经"曰:无有之道,视无状貌,杳然空然,终日视之而不见色,听之而不闻声,搏之而不得形,是谓恍惚虚无之道."通玄经"曰:天道恍惚无际,远不可止,近无所终,是谓大道之经.
迎之不见其首,随之不见其后.
执古之道,以御今之有.
"南华经"曰:冉求问于孔子曰:未有天地,可知古始之道邪?仲尼曰可,古道犹今天地也,无古无今,无始无终.
能知古始,
"冲虚经"曰:昔者圣人因阴阳虚无之道,以统天地之有形.天地者,生于阴阳虚无之道.
是谓道纪.
"冲虚经"曰:则天地有形从道阴阳无形而生,故有太易,有太极,有太初,有太始,有太素,是谓道纪.
此章"通玄经·守弱篇"言:古者三皇有戒之器命曰侑卮,其虚则正,其盈则覆.夫物盛则衰,日中则移,月满则亏,乐终则悲,是故聪明广智守之以愚,多闻博辩守之以狭,德施天下守之以让,武力勇毅守之以畏,富贵广大守之以俭.此七者,先王所以无为守天下,故能长久也.服此道者不欲盈,夫唯不盈,是故弊不新成.上古圣人善治天下者,无为之道七守谦也.
古之善为士者,
微妙玄通,
"通玄经"曰:圣人执道,虚静微妙,以成其德而无为也,玄通大治而无不为也.
深不可识.
"通玄经"曰:无为而无不为也,故为天下有容.
夫唯不可识,
故强为容:
"通玄经"曰:故为天下容.曰:豫兮其若冬涉大川,犹兮其若畏四邻,俨兮其若容,涣兮其若冰之液,敦兮其若朴,混兮其若浊,广兮其若谷,此为天下容.
豫若冬涉川,
"通玄经"曰:豫兮其若冬涉大川者,不敢行也.不敢行者,退不敢先,守退让也.
犹若畏四邻,
"通玄经"曰:犹兮其若畏四邻者,恐四伤者,守柔弱不敢矜.
俨若客,
"通玄经"曰:俨兮其若客者,谦钦敬也.谦钦敬者,自卑下尊敬人也.
涣若冰将释,
"通玄经"曰:涣兮其若冰之液者,不敢积藏也.不敢积藏者,自损弊不敢坚也.
敦兮其若朴,
"通玄经"曰;敦兮其若朴者,不敢康成,自亏缺不敢全也.
旷兮其若谷,
"通玄经"曰:旷兮其若谷者,不敢胜盈也.不敢胜盈者,见不足不敢自贤也.
混兮其若浊.
"通玄经"曰:混兮其若浊者,不敢明清也.不敢明清者,处浊辱而不敢新鲜也.
"通玄经"曰:夫道退故能先,守柔弱故能矜,自卑下故能高,自损弊故实坚,自亏缺故成全,见不足故能赞,处浊辱故新鲜,服此道者不欲盈.
"通玄经"曰:古者三皇有诫之器名曰侑卮,其虚则正,其盈则覆.
夫唯不盈,故能弊不新成.
"通玄经"曰:夫唯不盈,是以弊不新成,道无为而无不为也.
此章"南华经"言:古士不导引而寿,无不忘心养神也,无不有道守静也,此天地之道,圣人无为之德也.故曰:夫恬淡寂寞,虚静无为,比天地之平道德之质也.圣人休虑息心,平易恬淡,则忧患不能入,邪气不能袭,故其德全而神不亏,年寿长矣.故纯粹而不杂,静一而不变,淡而无为,此养神之道也.夫道无为,可传而不可受,可得而不可见.彭祖得之于道,上自有虞,下至五霸,凡八百岁矣.太上老君得之于道,五百余岁,莫知其所终.古圣守静,延命千岁也.
"通玄经·道原篇"曰:古圣贤治身而贱治人,几于道矣,故曰至虚极也,守静笃也.
守静笃.
夫物芸芸,
"南华经"曰:春气发而百草生,万物芸芸动也.
各复归其根.
"南华经"曰:正得秋而万宝成名,复归其根静也.
归根曰静,
"通玄经"曰:草木之有根,故再实之木,其根必伤."南华经"曰:草木之倒植者过半而不知其病,然静可以补病,眦搣可以休老,宁可以止遽.
静曰复命.
"南华经"曰:今己为物也,欲复归其根,不以难乎?其易也,其唯大人乎?"通玄经"曰:太古真人呼吸阴阳,而群生莫不仰其德以和顺.当此之时,领理隐密,自成纯朴,纯朴未散而万物大优.
复命曰常,
"通玄经"曰:至伏牺神农轩辕氏,昧昧懋懋,皆欲离其童蒙之心而觉悟乎天地之间,其德顺而不一.
知常曰明.
"通玄经"曰:五帝唐虞之世,窍领天地,纲纪四时,调和阴场,于是万民莫不悚身而思,戴听而视,故治而不乱.三王夏殷之世,嗜欲连于物,聪明诱于外,性命失其真.
不知常,
"通玄经"曰:施及周室,淳散朴离,道以为文学之伪险,德以为礼乐之行,智巧萌生,祖学以疑圣,华诬以胁众,天下浇漓.
"通玄经"曰:五霸战国,诸侯背叛,民人以攻击为业,灾害生,祸乱作.举兵为难,攻城滥杀,使阵死伏尸数十万,老弱饥寒而死者不可胜计.自此之后,天下未尝得安其性命也.
知常容,
容乃公,
"通玄经"曰:欲尸名者,必生事.事生则舍公就私,背道而任欲,是故公道行而私欲塞也.
"通玄经"曰:养命之本在于虚静."南华经"曰:大无为治于天下,小无为养于身命.